作者：杨无咎
词牌/韵律：玉抱肚

paragraphs: 同行同坐。
同携同卧。
正朝朝暮暮同欢，怎知终有抛亸。
记江皋惜别，那堪被、流水无情送轻舸。
有愁万种，恨未说破。
知重见、甚时可。
见也浑闲，堪嗟处、山遥水远，音书也无个。
这眉头、强展依前锁。
这泪珠、强抆依前堕。
我平生、不识相思，为伊烦恼忒大。
你还知麽。
你知后、我也甘心受催挫。
又只恐你，背盟誓、似风过。
共别人、忘著我。
把洋澜在，都卷尽与，杀不得、这心头火。